የጠቅላይ ዓቃቤ ሕግ መሥሪያ ቤት ለማቋቋም ከፍተኛ ባለሥልጣናት እየመከሩ ነው
በአሁኑ ወቅት በተለያዩ የፌዴራል መሥሪያ ቤቶች የተበተነውን የፍትሕ ሚኒስቴር የዓቃቤ ሕግነት ሥልጣን ለመመለስና በጠቅላይ ዓቃቤ ሕግ መሥሪያ ቤት ተቋም ሥር ለመምራት፣ ከፍተኛ ባለሥልጣናት እየመከሩ መሆኑ ተሰማ፡፡በሕገ መንግሥቱ መሠረት በአገሪቱ ዋና ዓቃቤ ሕግ የፍትሕ ሚኒስቴር ቢሆንም፣ የተለያዩ አስፈጻሚ አካላት ይኼንን ሥልጣን በአሁኑ ወቅት ተከፋፍለውት ይገኛሉ፡፡ ከእነዚህም መካከል የፌዴራል ሥነ ምግባርና ፀረ ሙስና ኮሚሽንና የኢትዮጵያ ገቢዎችና ጉምሩክ ባለሥልጣን ይጠቀሳሉ፡፡አቶ ጌታቸው አምባዬ የፍትሕ ሚኒስትር ሆነው ከተሾሙ ከሦስት ዓመት በኋላ ይህ የተበተነ የፍትሕ ሚኒስቴር የዓቃቤ ሕግነት ሥልጣን፣ በፍትሕ ሚኒስቴር ሥር በሚቋቋም የጠቅላይ ዓቃቤ ሕግ ተቋም ሥር መልሶ የሚደራጅበት ሁኔታ እንዲጠናላቸው አድርገዋል፡፡የኢትዮጵያ የሕግና የፍትሕ ሥርዓት ምርምር ኢንስቲትዩት ጥናትና ምርምር ላይ በመመሥረት የሕግ ማሻሻያዎች ምክረ ሐሳብን የማቅረብ ሥልጣን ቢኖረውም፣ ፍትሕ ሚኒስቴር ከራሱ ተቋም የተወጣጡ ባለሙያዎችና የሕግና ፍትሕ ሥርዓት ምርምር ተቋም ይኼንን ጥናት በጋራ እንዲያከናውኑ ተደርጓል፡፡በአሁኑ ወቅት ጥናቱ ተጠናቆ ለፍትሕ ሚኒስቴር የቀረበ መሆኑን፣ የፍትሕ ሚኒስቴር ኃላፊዎችና የመልካም አስተዳደርና ፐብሊክ ሰርቪስ ክላስተር እየተወያዩበት መሆናቸውን ምንጮች ገልጸዋል፡፡ጥናቱ የጠቅላይ ዓቃቤ ሕግ መሥሪያ ቤት ተቋምን የመመሥረት አስፈላጊነት  የሚያስረዳ ቢሆንም፣ ዝርዝር ይዘቱን ለማግኘት አልተቻለም፡፡በጉዳዩ ላይ ሪፖርተር ያነጋገራቸው የሕግ ባለሙያዎች እንደሚሉት፣ ተመሳሳይ ጥናት በኔዘርላንድ አጥኚዎችና በቀድሞው የኢትዮጵያ አቅም ግንባታ ሚኒስቴር ትብብር ተጠንቶ ነበር፡፡ ይኼው ጥናት በተመሳሳይ የዓቃቤ ሕግ ሥልጣን ሳይበታተን በፍትሕ ሚኒስቴር ሥር ብቻ እንዲሆን የሚመክር ቢሆንም፣ ጥናቱ ተዳፍኖ መቅረቱን ይገልጻሉ፡፡‹‹አሁን ባለው ሁኔታ የፍትሕ ሚኒስቴር የዓቃቤ ሕግነት ሥልጣን እንክትካች ሆኗል፡፡ ይህም ማዕከላዊ ተጠሪነትንና የዓቃቤ ሕግነት ነፃነትንም ያሳጣል፤›› ሲሉ ሪፖርተር ያነጋገራቸው አንድ አንጋፋ የሕግ ባለሙያ ፍትሕ ሚኒስቴር የጀመረውን እንቅስቃሴ መበረታታት አለበት ብለዋል፡፡